# Carmen Mora Marín

Carmen Mora Marín (Màlaga, 1914 -Tarifa, 19 abril de 1937) va ser una jove republicana afusellada per la justícia militar franquista, a l'inici de la Guerra Civil, per la seva pertinença a les Joventuts Socialistes (JS). La seva família també va ser exterminada.
Filla del mestre Amador Mora Rojas i d'Antonia Marín Muñoz, tenia un germà gran, Miguel, i dos germans petits, Antonia i Juan Francisco. La família va residir a Còrdova, Màlaga i Ciudad Real abans d'establir-se al Campo de Gibraltar. Al 1931 vivien a Tarifa, on el pare exercia de director del col·legi Miguel de Cervantes i la mare, amb una formació superior a la mitjana, gestionava dos menjadors escolars. Després de la proclamació de la Segona República, Amador Mora va ser elegit alcalde. La seva gestió es va basar principalment en l'atenció a les classes més desfavorides i en l'adopció de mesures contra la desocupació. Va fer diversos viatges a Madrid per impulsar la Llei de Reforma Agrària i va reclamar per al municipi diverses terres del Ducat de Medinaceli; aquest fet li va reportar l'hostilitat de les forces conservadores. El 1933 va ser traslladat a Ubrique fins que al 1936, amb el triomf del Front Popular, va recuperar l'alcaldia i la família va poder tornar a Tarifa. Carmen Mora ajudava la seva mare en la gestió dels menjadors escolars i estava afiliada a les JS, igual que el seu germà Miguel, que havia acabat el magisteri i era president de les Joventuts socialistes.
El Cop d'Estat del 18 de juliol de 1936 va sorprendre la família a Cadis; el fill gran, Miguel Mora, va intentar resistir l'assalt dels sollevats, atrinxerat a la seu del Govern Civil, però va ser detingut, tancat al vaixell-presó Mirafloresi afusellat el dia 11 d'agost. La mare, va ser reclosa a la presó d'Algesires i executada extrajudicialment el 5 d'agost, a la pedania de Facinas, juntament amb Ana Sánchez Fuentes, amiga de la família, i la llevadora Carmen Bru Casado, esposa del militant de la CNT Angel Ortega López, que seria afusellat el 1939.
El tercer membre de la família Mora, Amador, el pare de cinquanta-un anys, que havia pogut fugir durant el cop d'estat, es va allistar voluntari al batalló Pablo Iglesias, més tard integrat a la 25a Brigada Mixta (Exèrcit popular de la República) i va morir en combat a Pozoblanco el 12 març 1937.
Carmen Mora tenia vint-i-dos anys i continuava residint a Cadis, tenint cura dels seus germans, de setze i dotze anys. Va ser detinguda el 21 desembre 1936, acusada d'haver donat suport a la causa republicana i de visitar i portar menjar a la presó a diversos detinguts, entre els quals Maria Luisa Rendón Martell, la germana i el pare de la qual també havien estat afusellats. Se li va obrir un procediment sumaríssim d'urgència (29/1937) que, analitzat actualment, és considerat com el paradigma de totes les arbitrarietats i farses jurídiques. Va ser sentenciada a la pena de mort, pel delicte d'adeshión a la rebelión militar.
Un piquet de la Guardia civil la va afusellar, juntament amb tres persones més, el 19 abril 1937 als Fosos de Puerta de Tierrade Cadis i va ser enterrada el dia següent al Cementiri de San José.

## Referències

* ↑ «Voces Olvidadas, la represión de la mujer en la província de Cádiz» (en castellà). Servicio de memoria histórica y democrática de la Diputación provincial de Cádiz, 2023. [Consulta: 4 març 2025].
* ↑ historia, Conversación sobre. «Cádiz, verano de 1936. El terror judicial militar en acción» (en castellà), 26-03-2022. [Consulta: 5 març 2025].
* ↑ «El caso de Carmen Mora Marín, otra asesinada en los Fosos de Puerta Tierra con Carranza de alcalde - Carranza Incumple» (en castellà). Carranza Incumple, 18-11-2024. Arxivat de l'original el 2024-12-01.
* ↑ benerososantos.es. «TRIVIÑO GAVIRA, C. (2020). Carmen Mora Marín. Ejemplo de la política de exterminio franquista aplicada contra la familia del alcalde republicano-socialista.» (en castellà), 24-04-2024. [Consulta: 5 març 2025].
* ↑ Proyectos, HI Iberia Ingeniería y. «Historia Hispánica» (en castellà). [Consulta: 25 febrer 2025].
* ↑ «El maestro Amador Mora Rojas, un defensor de los trabajadores al frente del Ayuntamiento de Tarifa» (en castellà), 16-05-2024. [Consulta: 5 març 2025].
* ↑ «'Miraflores', el 'barco del miedo' del puerto de Cádiz» (en castellà), 26-05-2022. [Consulta: 5 març 2025].
* ↑ Bocanegra, Raúl. «Represión franquista bajo palio» (en castellà), 04-04-2023. [Consulta: 5 març 2025].
* ↑ «Amador Mora Rojas» (en castellà). [Consulta: 5 març 2025].
* ↑ «El Consejo de Guerra de la joven Carmen Mora Marín, paradigma de los crímenes "legales" del franquismo» (en castellà), 06-08-2024. [Consulta: 5 març 2025].
* ↑ «El foso de las Puertas de Tierra, manchado de la sangre de los 145 asesinados por golpistas» (en espanyol europeu), 14-07-2020. [Consulta: 5 març 2025].
* ↑ «CARMEN MORA MARÍN, REPUBLICANA y SOCIALISTA, fusilada por los franquistas en Cádiz en 1937» (en castellà), 04-11-2017. [Consulta: 5 març 2025].
* ↑ «Memoria actuaciones Cementerio de Tarifa (Cádiz)» (en castellà). Ajuntament de Tarifa, 01-10-2021. [Consulta: 6 març 2025].